**KLAIPĖDOS MIESTO SAVIVALDYBĖS TARYBA**

**SPRENDIMAS**

**DĖL KLAIPĖDOS MIESTO SAVIVALDYBĖS TARYBOS 2015 M. VASARIO 19 D. SPRENDIMO**[**NR. T2-**](http://www.infolex.lt/klaipeda/Default.aspx?Id=3&DocId=129503)**18 „DĖL DIENOS SOCIALINĖS GLOBOS INSTITUCIJOJE SKYRIMO, TEIKIMO IR MOKĖJIMO UŽ PASLAUGĄ TVARKOS APRAŠO PATVIRTINIMO“ PAKEITIMO**

2020 m. kovo 12 d. Nr. T1-69

Klaipėda

Vadovaudamasi Lietuvos Respublikos vietos savivaldos įstatymo 18 straipsnio 1 dalimi ir Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“, 30–32 punktais, Klaipėdos miesto savivaldybės taryba nusprendžia:

1. Pakeisti Dienos socialinės globos institucijoje skyrimo, teikimo ir mokėjimo už paslaugą tvarkos aprašą, patvirtintą Klaipėdos miesto savivaldybės tarybos 2015 m. vasario 19 d. sprendimu Nr. T2-18 „Dėl Dienos socialinės globos institucijoje skyrimo, teikimo ir mokėjimo už paslaugą tvarkos aprašo patvirtinimo“:

1.1. pakeisti 3 punkto pirmąją pastraipą ir ją išdėstyti taip:

„3. Dienos socialinė globa skiriama asmenims, deklaravusiems gyvenamąją vietą ar įtrauktiems į gyvenamosios vietos nedeklaravusių asmenų apskaitą ir faktiškai gyvenantiems Klaipėdos miesto savivaldybėje:“;

1.2. pripažinti netekusiais galios 4.4 ir 4.5 papunkčius;

1.3. pakeisti 4.6 papunktį ir jį išdėstyti taip:

„4.6. specialiųjų poreikių nustatymo pažymą (jei asmeniui nustatyti specialieji poreikiai, kai nėra duomenų registre);“;

1.4. pakeisti 4.7 papunktį ir jį išdėstyti taip:

„4.7. darbingumo lygio pažymą (jei nustatytas darbingumo lygis, kai nėra duomenų registre);“;

1.5. pakeisti 7 punktą ir jį išdėstyti taip:

„7. Centro socialinis darbuotojas, nustatęs asmens socialinių paslaugų poreikį, vertina asmens (šeimos) finansines galimybes (nustato mokėjimo už paslaugą dydį pinigine išraiška), užpildydamas Klaipėdos miesto savivaldybės administracijos (toliau – Savivaldybės administracija) direktoriaus patvirtintą formą. Asmens (šeimos) finansinės galimybės vertinamos vadovaujantis Lietuvos Respublikos Vyriausybės nutarimu patvirtintu mokėjimo už socialines paslaugas tvarkos aprašu.“;

1.6. pakeisti 9 punktą ir jį išdėstyti taip:

„9. Centro socialinis darbuotojas asmens bylą su šio Tvarkos aprašo 4 (išskyrus 4.3 papunktį), 5, 6 ir 7 punktuose nurodytais dokumentais perduoda Savivaldybės administracijos Socialinės paramos skyriui (toliau – SPS).“;

1.7. pakeisti 13 punktą ir jį išdėstyti taip:

„13. Centre atsiradus laisvai vietai, Centro darbuotojai pagal eilės sąrašą (raštu, telefonu) informuoja asmenį apie jam skiriamą dienos socialinę globą. Jei asmuo, kuriam pagal eilės sąrašą skiriama paslauga, atsisako gauti paslaugą, jis išbraukiamas iš sąrašo asmenų, laukiančių paslaugos teikimo šio Tvarkos aprašo 38 punkte numatyta tvarka. Paslaugos teikimą galima atidėti asmens gydymosi stacionarioje įstaigoje metu, pateikus gydymą įrodančius dokumentus ar socialiniam darbuotojui surašius aktą pagal asmens pranešimą.“;

1.8. pakeisti 16 punktą ir jį išdėstyti taip:

„16. Asmeniui laikinai išvykus, trumpalaikės socialinės globos (atokvėpio paslaugos) gavimo metu ar gydymosi metu pateikus raštišką prašymą ar gydymą įrodančius dokumentus arba socialiniam darbuotojui surašius aktą pagal asmens pranešimą, dienos socialinė globa laikinai neteikiama. Nesuderinusiam išvykimo ir nelankančiam Centro ilgiau nei 1 savaitę asmeniui dienos socialinės globos teikimas nutraukiamas šio Tvarkos aprašo 38 punkte numatyta tvarka.“;

1.9. pakeisti 25 punktą ir jį išdėstyti taip:

„25. Vieno gyvenančio asmens, kurio pajamos:

25.1. mažesnės už 2 valstybės remiamų pajamų dydį, mokėjimo už vieną kalendorinį mėnesį teikiamą dienos socialinę globą dydis – 10 procentų asmens pajamų;

25.2. didesnės už 2 valstybės remiamų pajamų dydį, bet mažesnės už 3 valstybės remiamų pajamų dydį, mokėjimo už vieną kalendorinį mėnesį teikiamą dienos socialinę globą dydis – 15 procentų asmens pajamų;

25.3. didesnės už 3 valstybės remiamų pajamų dydį, mokėjimo už vieną kalendorinį mėnesį teikiamą dienos socialinę globą dydis – 20 procentų asmens pajamų.“;

1.10. pakeisti 26 punktą ir jį išdėstyti taip:

„26. Asmens, gyvenančio šeimoje, kurios pajamos vienam šeimos nariui:

26.1. mažesnės už 2 valstybės remiamų pajamų dydį,mokėjimo už vieną kalendorinį mėnesį teikiamą dienos socialinę globą dydis – 10 procentų asmens pajamų;

26.2. didesnės už 2 valstybės remiamų pajamų dydį, bet mažesnės už 3 valstybės remiamų pajamų dydį, mokėjimo už vieną kalendorinį mėnesį teikiamą dienos socialinę globą dydis – 20 procentų asmens pajamų;

26.3. didesnės už 3 valstybės remiamų pajamų dydį, mokėjimo už vieną kalendorinį mėnesį teikiamą dienos socialinę globą dydis – 30 procentų asmens pajamų.“;

1.11. pripažinti netekusiu galios 27 punktą;

1.12. pakeisti 34.1 papunktį ir jį išdėstyti taip:

„34.1. jei jis Centro nelankė dėl ligos ir pristatė gydymą įrodančius dokumentus ar socialinis darbuotojas surašė aktą pagal asmens pranešimą;“;

1.13. papildyti 38.7 papunkčiu:

„38.7. paslaugų gavėjui apsigyvenus valstybės ar savivaldybės išlaikomoje įstaigoje.“;

1.14. pripažinti netekusiu galios 39 punktą.

2. Nustatyti, kad šis sprendimas įsigalioja 2019 m. gegužės 1 d.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.

|  |  |
| --- | --- |
| Savivaldybės meras  |  |

|  |  |
| --- | --- |
| Teikėjas – Savivaldybės administracijos direktorius | Gintaras Neniškis |

Parengė

Socialinių paslaugų poskyrio vyriausioji specialistė

Oksana Šulskienė, tel. 39 61 33

2020-03-05